**Lassi Petteri Lehtinen** (s. 25. helmikuuta 1999 Lahti) on suomalainen jääkiekkomaalivahti, joka pelaa Ruotsin SHL-liigan MoDo Hockeyssa.

Ura
---

### Seuraura

Lahdessa syntynyt Lehtinen on Rauman Lukon kasvatti. Kaudella 2014–2015 hän onnistui C-nuorten SM-sarjan pudotuspeleissä harvinaisessa tempussa ottelussa Hämeenlinnan Pallokerhoa vastaan, jolloin Lehtinen teki maalin tyhjään maaliin sekä keräsi myös yhden syöttöpisteen. Hän voitti kauden päätteeksi C-nuorten SM-pronssia, palkittiin sarjan parhaana maalivahtina Jukka Tammi -palkinnolla sekä valittiin tähdistökentälliseen. Kauden 2015–2016 päätteeksi Lahtinen palkittiin koko B-nuorten SM-sarjan parhaana pelaajana Esa Tikkanen -palkinnolla, parhaana maalivahtina Jarmo Myllys -palkinnolla sekä valittiin tähdistökentälliseen.

Kaudeksi 2016–2017 Lehtinen nostettiin Lukon SM-liigarinkiin. Hän lähti kauteen niin ikään joukkueen kolmosmaalivahtina Kaapo Kähköselle ja Antti Karjalaiselle sekä A-nuorten ykkösmaalivahtina. Vain 17-vuotias Lehtinen teki SM-liigadebyyttinsä 19. marraskuuta 2016 Mikkelin Jukureita vastaan. Hänet nostettiin otteluun Lukon kakkosmaalivahdiksi Jakub Štěpánekin loukkaantumisen myötä. Lehtinen kuitenkin vaihdettiin joukkueen maalinsuulle ajassa 21.44, kun Kaapo Kähkönen oli päästänyt taakseen jo viisi osumaa. Lehtinen torjui ottelussa 17 kertaa ja hän päästi kaksi maalia. Lukko hävisi ottelun lopulta murskalukemin 1–7. Lehtisen debyytti oli historiallinen, sillä hän pelasi samana päivänä jo A-nuorten SM-liigan ottelun. Ottelu jäi Lehtisen kauden ainoaksi SM-liigassa. Hän pelasi kauden aikana miesten pelejä myös neljä runkosarjaottelua lainalla Mestis-joukkue KeuPa HT:ssä torjuen yhden nollapelin.

Lehtisellä oli kaudella 2016–2017 koko A-nuorten SM-liigan paras torjuntaprosentti (93,6%). Hän torjui Lukon päätteeksi A-nuorten SM-pronssiin. Lehtinen palkittiin kauden päätteeksi koko sarjan parhaana pelaajana Teemu Selänne -palkinnolla, parhaana maalivahtina Jorma Valtonen -palkinnolla sekä valittiin ensimmäiseen tähdistökentälliseen. Hänet valittiin myös A-nuorten SM-liigan helmikuun 2017 kuukauden tulokaspelaajaksi. Kauteen 2017–2018 Lehtinen lähti niin ikään Lukon kolmosmaalivahtina Kaapo Kähköselle ja Sebastian Ylöselle. Lehtinen ja Ylönen hakivat alkukaudella lähes vuorollaan pelituntumaa KeuPa HT:n Mestis-joukkueesta. Lehtinen pelasi Lukossa ensimmäisen SM-liigaottelunsa aloittavana maalivahtina 1. joulukuuta
2017 Vaasan Sportia vastaan. Hän torjui Lukon 3–2-jatkoaikavoittoon päättyneessä ottelussa 22 kertaa. Lehtinen pelasi kauden aikana SM-liigassa neljässä runkosarjaottelussa ja hän otti paikkansa Lukon kakkosmaalivahtina Ylösen siirryttyä loppukaudella Jokipoikiin. Lehtinen pelasi suurimman osan kaudestaan kuitenkin KeuPassa, jossa hän pelasi 18 runkosarja- ja 14 playoff-ottelua torjuen molemmissa kaksi nollapeliä. Lehtinen otti Lukon kauden päätyttyä KeuPan ykkösmaalivahdin paikan ja hän torjui joukkueen Mestiksen mestaruuteen.

Kauden 2018–2019 Lehtinen aloitti Lukon toisena maalivahtina Oskari Setäsen aisaparina. Hän torjui liigauransa ensimmäisen nollapelin 28. marraskuuta 2018 vieraissa Hämeenlinnan Pallokerhoa vastaan. Lehtinen torjui Lukon 0–1-voittoon päättyneessä ottelussa 33 kertaa. Jarkko Nikander valitsi hänet ottelun Alumnien tähtien ykköstähdeksi. 1. joulukuuta 2018 Lehtinen onnistui tekemään maalin Turun Palloseuran tyhjään maaliin. Hänestä tuli Mika Järvisen (4. joulukuuta 2008) jälkeen SM-liigahistorian toinen maalinteossa onnistunut maalivahti. Lehtinen nousi kauden mittaan Lukon ykkösmaalivahdiksi niukasti Setäsen ohi ja kantoi suurimman osan joukkueen torjuntavastuusta kevätkaudella. Hän pelasi kauden aikana kaikkiaan 38 runkosarja- ja kuusi playoff-ottelua torjuen kaksi nollapeliä.

Kesällä 2019 NHL-varaamaton Lehtinen osallistui Los Angeles Kingsin kehitysleirille. Kaudella 2019–2020 hän jakoi varsin tasaisesti Lukon torjuntavastuun Setäsen kanssa, mutta Lehtinen sai kuitenkin Setästä niukasti vähemmän otteluita tililleen. Hän pelasi 29 ottelua torjuen kolme nollapeliä. Helmikuussa 2020 Lehtinen teki Lukon kanssa kaksivuotisen jatkosopimuksen. Kaudella 2020–2021 hän torjui 35 runkosarjaottelussa 22 voittoa ja seitsemän nollapeliä, mitkä olivat eniten koko SM-liigassa. Lehtisellä oli koko liigan paras torjuntaprosentti (94,0%) ja päästettyjen maalien keskiarvo (1.38). Tammikuussa 2021 hän pelasi viisi ottelua ja päästi niissä vain yhden maalin. Lehtinen piti pelaamissaan otteluissa Lukon maalin puhtaana yhtäjaksoisesti 296.48 minuutin ajan, mikä on SM-liigahistorian toiseksi pisin nollaputki Justus Annusen (302.05 minuuttia) jälkeen. Hänet valittiin SM-liigan tammikuun kuukauden pelaajaksi. Pudotuspeleissä Lehtinen pelasi 11 ottelua torjuen yhdeksän voittoa ja kaksi nollapeliä. Hänen PMK:nsa 1.63 oli liigan paras. Lehtinen torjui Lukon kauden päätteeksi Suomenmestaruuteen. Hänet palkittiin SM-liigan parhaana maalivahtina Urpo Ylönen -palkinnolla ja valittiin tähdistökentälliseen.

Toukokuussa 2021 *Iltalehti* uutisoi Lehtisen herättäneen kiinnostusta useassa eri NHL-seurassa. Kesäkuussa *Länsi-Suomi* -sanomalehti kuitenkin kertoi, että Lehtinen ei lähde NHL:ään. Lehtinen jatkoi Lukossa kaudella 2021–2022. Hänen kautensa jäi kuitenkin edellistä vaisummaksi ja marraskuussa 2021 joukkueen maalivahtioasto täydentyi Artjom Zagidulinilla, jolle Lehtinen jäi kauden edetessä lopulta niukasti kakkosmaalivahdiksi.

Kaudeksi 2022–2023 Lehtinen siirtyi vuoden mittaisella sopimuksella Turun Palloseuraan. Joukkueen maalivahtivalmentajana toimi hänelle Lukon A-nuorista tuttu Ari Moisanen. Lehtinen nousi takaisin SM-liigan kärkimaalivahtien joukkueen ja hän torjui 52 runkosarjaottelussa varsinaisella peliajalla 17 voittoa sekä seitsemän nollapeliä.

Lehtinen siirtyi kaudeksi 2023–2024 vuoden mittaisella sopimuksella Ruotsin SHL-liigan nousijajoukkue MoDo Hockeyn riveihin. Tammikuussa 2024 hän teki seuran kanssa kaksivuotisen jatkosopimuksen.

### Maajoukkueura

Lehtinen edusti Suomea alle 20-vuotiaiden MM-kilpailuissa vuosina 2018 ja 2019, joista jälkimmäinen turnaus päättyi maailmanmestaruuteen. Vuoden 2018 turnauksessa hän toimi lähes koko turnauksen ajan kakkosmaalivahtina Ukko-Pekka Luukkoselle, puki neljään otteluun, eikä saanut peliaikaa. Vuoden 2019 turnauksessa Lehtinen jäi Suomen kolmosmaalivahdiksi Luukkoselle ja Filip Lindbergille, eikä hän mahtunut kertaakaan joukkueen kokoonpanoon.

Lehtinen pelasi myös alle 18-vuotiaiden MM-kilpailuissa vuonna 2017, jolloin hän voitti hopeaa. Lehtinen toimi lähes koko turnauksen ajan pääasiallisena kakkosmaalivahtina Ukko-Pekka Luukkoselle ja pelasi ainoastaan alkulohkon ottelun Latviaa vastaan. Hän pelasi myös alle 18-vuotiaiden Ivan Hlinkan muistoturnauksessa vuonna 2016, jolloin Lehtinen jakoi Suomen torjuntavastuun Luukkosen kanssa ja pelasi kaksi ottelua. Hän pelasi myös World U-17 Hockey Challengessa marraskuussa 2015. Yhteensä Lehtinen on pelannut 11 nuorten ja 16 poikien maaottelua.

Suomen A-maajoukkueessa Lehtinen on pelannut viisi ottelua. Hänet valittiin joukkueeseen ensimmäisen kerran vuoden 2020 Beijer Hockey Gamesiin, kun Lehtinen korvasi loukkaantuneen Harri Säterin. Hän teki A-maajoukkuedebyyttinsä turnauksen toisessa ottelussa 8. helmikuuta 2020 Tukholman Globenissa Tšekkiä vastaan. Lehtinen torjui Suomen 1–3-tappioon päättyneessä ottelussa 18 kertaa ja hän päästi kaksi maalia. Ensimmäisen nollapelinsä A-maajoukkueessa hän pelasi Nordic Cupissa 15. huhtikuuta 2023 Lillehammerissa Norjaa vastaan. Lehtinen torjui Suomen 0–3-voittoon päättyneessä ottelussa 14 kertaa.

Muuta
-----

Lehtinen on toisen polven SM-liigamaalivahti, sillä hänen isänsä Sami torjui omalla urallaan yhteensä 75 ottelua Lukossa, Pelicansissa ja Saimaan Pallossa. Hän toimii nykyään Helsingin IFK:n videovalmentajana.

Tilastot
--------

|   |   | Runkosarja |   | Pudotuspelit |   | Palkinnot |   |
| --- | --- | --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |  |  |  |  |  |  |
| 2016–2017 | Lukko | A-SM | 36 |  |  |  |  | 68 |  | 1.91 | 93,6 | 11 |  |  |  | 23 |  | 2.16 | 92,4 | Ykköstähdistö |
|  | Lukko | SM-liiga | 1 | 0 | 0 | 0 | 38 | 2 | 0 | 3.14 | 89,5 | – | – | – | – | – | – | – | – |
|  | KeuPa HT | Mestis | 4 | 1 | 3 | 0 | 236 | 9 | 1 | 2.30 | 92,1 | – | – | – | – | – | – | – | – |
| 2017–2018 | Lukko | A-SM | 3 |  |  |  |  | 11 |  | 4.00 | 82,6 | – | – | – | – | – | – | – | – |
|  | Lukko | SM-liiga | 4 | 0 | 2 | 1 | 229 | 13 | 0 | 3.40 | 84,9 | – | – | – | – | – | – | – | – |
|  | KeuPa HT | Mestis | 18 | 15 | 2 | 1 | 1081 | 37 | 2 | 1.63 | 87,1 | 14 | 11 | 3 | 895 | 22 | 2 | 2.67 | 90,6 |
| 2018–2019 | Lukko | SM-liiga | 38 | 16 | 9 | 9 | 2132 | 84 | 2 | 2.21 | 90,3 | 6 | 2 | 4 | 311 | 13 | 0 | 2.17 | 88,5 |
| 2019–2020 | Lukko | A-SM | 1 |  |  |  |  | 2 | 0 | 2.00 | 94,6 | – | – | – | – | – | – | – | – |
|  | Lukko | SM-liiga | 29 | 15 | 4 | 8 | 1647 | 50 | 3 | 1.82 | 92,2 | – | – | – | – | – | – | – | – |
| 2020–2021 | Lukko | SM-liiga | 35 | 22 | 8 | 5 | 2087 | 48 | 7 | 1.38 | 94,0 | 11 | 9 | 2 | 663 | 18 | 2 | 1.63 | 90,5 | Kanada-malja | Ykköstähdistö |
| 2021–2022 | Lukko | SM-liiga | 27 | 12 | 10 | 4 | 1544 | 65 | 2 | 2.53 | 89,5 | 4 | 2 | 0 | 167 | 5 | 1 | 1.79 | 90,9 |
| 2022–2023 | TPS | SM-liiga | 52 | 18 | 16 | 17 | 1079 | 93 | 7 | 1.85 | 92,1 | 3 | 1 | 2 | 51 | 4 | 0 | 1.36 | 92,7 |

### Maajoukkuetilastot

| Vuosi | Turnaus | O | V | H | MIN | PM | NP | PMK | TP% |
| --- | --- | --- | --- | --- | --- | --- | --- | --- | --- |
| 2017 | U18 | 1 | 1 | 0 | 60 | 2 | 0 | 2.00 | 87,5 |

Lähteet
-------

* Lassi Lehtinen The Internet Hockey Databasessa (englanniksi)
* Lassi Lehtinen Eurohockey-sivustolla (englanniksi)
* Lassi Lehtinen *Elite Prospects*. Everysport Media Group AB.  (englanniksi)

### Viitteet

1. 1 2  Tilastot - Lassi Lehtinen - Kausi 2022-2023 *liiga.fi*. Jääkiekon SM-liiga Oy. Viitattu 26.4.2023.
2. ↑  Urheilukoulun talvilajien urheilijat on valittu *maavoimat.fi*.  27.2.2018. Puolustusvoimat. Viitattu 24.5.2018.
3. 1 2 3 4 5 6 7  Lassi Lehtinen *Elite Prospects*. Everysport Media Group AB.  (englanniksi)
4. ↑  Setänen, Eetu: Lukon C-juniorivahdin unelmailta: 38 torjuntaa ja 1+1 – katso video *ls24.fi*.  8.3.2015. Marva Media Oy. Viitattu 19.11.2016.
5. ↑  Otteluseuranta *liiga.fi*.  19.11.2016. Jääkiekon SM-liiga Oy. Viitattu 19.11.2016.
6. ↑  Lukon maalivahti urakoi – pelasi A-nuorten ottelun, kesken liigaottelun maalille *Jatkoaika.com*.  19.11.2016. Jatkoaika r.y. Viitattu 19.11.2016.
7. 1 2 3 4 5  Lassi Lehtinen Eurohockey-sivustolla (englanniksi)
8. ↑  Mäkeläinen, Kimmo: Lassi Lehtinen sai ensimmäisen voittonsa – "Pelasimme erittäin hyvin" *ls24.fi*.  1.12.2017. Marva Media Oy. Viitattu 3.12.2017.
9. ↑  Otteluseuranta *liiga.fi*.  1.12.2017. Jääkiekon SM-liiga Oy. Viitattu 3.12.2017.
10. ↑  HPK - Lukko, 28.11.2018 *liiga.fi*.  28.11.2018. Jääkiekon SM-liiga Oy. Viitattu 28.11.2018.
11. ↑  Kivimäki, Jussi: Maalivahti maalinteossa - Lehtinen torjui TPS:n kumoon ja iski tikarin itse tyhjiin *Jatkoaika.com*.  1.12.2018. Jatkoaika r.y. Viitattu 2.12.2018.
12. ↑  Mäkeläinen, Kimmo: Lehtinen, Ancicka ja Vehanen mukana Los Angeles Kingsin leirillä *ls24.fi*.  4.6.2019. Marva Media Oy. Viitattu 22.3.2020.
13. ↑  Lassi Lehtinen jatkaa seuran maalilla kahden vuoden jatkosopimuksella *raumanlukko.fi*.  22.2.2020. Rauman Lukko Oy. Viitattu 22.2.2020.
14. ↑  Pelaajatilastot *liiga.fi*. Jääkiekon SM-liiga Oy. Viitattu 2.7.2021.
15. ↑  Seppänen, Antti: Lassi Lehtinen on Liigan tammikuun pelaaja *liiga.fi*.  2.2.2021. Jääkiekon SM-liiga Oy. Viitattu 2.2.2021.
16. ↑  Kunnari, Timo: Lukko kokemassa yllättäen karmean menetyksen – mestaruuden takuumies häipymässä NHL:ään *iltalehti.fi*.  18.5.2021. Alma Media Suomi Oy. Viitattu 2.7.2021.
17. ↑  Lahtinen, Matias: LS: Lassi Lehtinen jatkaa Lukossa myös ensi kaudella *Jatkoaika.com*.  16.6.2021. Jatkoaika r.y. Viitattu 2.7.2021.
18. ↑  Westerlund, Jenna: Lukon pelaaja-arviot 2021–22: Saarijärven dominanssi ja Revon maalitahti kantoivat mestarin niukasti pudotuspeleihin *Jatkoaika.com*.  6.4.2022. Jatkoaika r.y. Viitattu 19.5.2022.
19. ↑  Tallskog, Mika: TPS:n maalivahtiosastolle kova vahvistus – Lassi Lehtinen vuoden sopimuksella Turkuun *Jatkoaika.com*.  6.4.2022. Jatkoaika r.y. Viitattu 14.6.2022.
20. ↑  Kiviniemi, Konsta: TPS:n pelaaja-arviot 2022–23: Juhlakausi oli myös tilastollisesti mustavalkoinen *Jatkoaika.com*.  25.4.2023. Jatkoaika r.y. Viitattu 26.4.2023.
21. ↑  Lassi Lehtinen siirtyy ensi kerran ulkomaan kentille − suuntaa perinteikkään SHL-nousijan riveihin *Jatkoaika.com*.  23.6.2023. Jatkoaika r.y. Viitattu 26.6.2023.
22. ↑  Mäkeläinen, Kimmo: Lukon mestarivahti turvasi tulevaisuutensa *ls24.fi*.  26.1.2024. Marva Media Oy. Viitattu 26.1.2024.
23. ↑  Tilanne 17.12.2023
24. ↑  Seppänen, Antti: Uusia nimiä Leijoniin: Robin Salo ja Lassi Lehtinen *liiga.fi*.  5.2.2020. Jääkiekon SM-liiga Oy. Viitattu 10.2.2020.
25. ↑  FIN - CZE (1-3) *stats.swehockey.se*.  8.2.2020. Svenska Ishockeyförbundet. Viitattu 10.2.2020. (englanniksi)
26. ↑  Lehikoinen, Janne: Leijonat varmaan voittoon Norjasta – Atte Ohtamaa osui puolesta kentästä *ess.fi*.  15.4.2023. Hämeen Media Oy. Viitattu 30.4.2023.
27. ↑  Sami Lehtinen *Elite Prospects*. Everysport Media Group AB.  (englanniksi)


|  |  |  |
| --- | --- | --- |
| Edeltäjä:**Lukáš Dostál** | **Urpo Ylönen -palkinnon voittaja**2021 | Seuraaja:**Christian Heljanko** |